รัฐบาลไทย-ข่าวทำเนียบรัฐบาล-รมว.พม. กำชับ จนท. เร่งช่วยเหลือเด็กหญิงพิการวัย 13 ปี ถูกรถชนต้องตัดขาทิ้ง ครอบครัวฐานะยากจนที่ จ.กาญจนบุรี พร้อมช่วยเหลือครอบครัวผู้ด้อยโอกาสและประสบปัญหาทางสังคม
วันพุธที่ 21 มิถุนายน 2560
รมว.พม. กําชับ จนท. เร่งช่วยเหลือเด็กหญิงพิการวัย 13 ปี ถูกรถชนต้องตัดขาทิ้ง ครอบครัวฐานะยากจนที่ จ.กาญจนบุรี พร้อมช่วยเหลือครอบครัวผู้ด้อยโอกาสและประสบปัญหาทางสังคม
รมว.พม. กําชับ จนท. เร่งช่วยเหลือเด็กหญิงพิการวัย 13 ปี ประสบอุบัติเหตุถูกรถชนต้องตัดขาทิ้ง เป็นเด็กเรียนดี อาศัยเพียงลําพังกับแม่ ครอบครัวฐานะยากจน ที่ จ.กาญจนบุรี พร้อมเร่งช่วยเหลือครอบครัวผู้ด้อยโอกาสและประสบปัญหาทางสังคม ที่ จ.เชียงใหม่ และขอนแก่น
วันนี้ (21 มิ.ย. 60) เวลา 08.00 น.นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์เปิดเผยว่าพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานการประชุมศูนย์ปฏิบัติการกระทรวงการพัฒนาสังคมและความมั่นคง ของมนุษย์ (ศปก.พม.) ครั้งที่ 655/2557-2560 เพื่อรับทราบปัญหาทางสังคมต่างๆ ที่เกิดขึ้นในแต่ละวัน และร่วมหาแนวทางการแก้ไขปัญหาและการป้องกันปัญหาดังกล่าว โดยมีผู้บริหารและผู้แทนจากหน่วยงานในกระทรวงฯ เข้าร่วมประชุม ณ ห้องประชุมชั้น 8 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ
พลตํารวจเอก อดุลย์กล่าวว่า จากกรณีเด็กหญิงวัย 13 ปี เป็นเด็กเรียนดี ประสบอุบัติเหตุถูกรถชนต้องตัด ขาทิ้ง กลายเป็นคนพิการ ใช้ชีวิตด้วยความยากลําบาก อาศัยเพียงลําพังอยู่กับผู้เป็นแม่วัย 55 ปี ที่มีอาชีพรับจ้างทั่วไป ด้านผู้เป็นพ่อเสียชีวิต ครอบครัวมีฐานะยากจน ที่อําเภอท่ามะกา จังหวัดกาญจนบุรี นั้น ตนได้กําชับให้พัฒนาสังคม และความมั่นคงของมนุษย์จังหวัดกาญจนบุรี (พมจ.กาญจนบุรี) พร้อมหน่วยงานที่เกี่ยวข้องในพื้นที่ เร่งลงพื้นที่ เพื่อตรวจสอบข้อเท็จจริง และประเมินทางสังคมของครอบครัวดังกล่าว พร้อมให้การช่วยเหลือในเบื้องต้นตามภารกิจด้านเด็กของกระทรวงการพัฒนาสังคมฯ มอบสิ่งของเครื่องใช้ที่จําเป็นในชีวิตประจําวัน อุปกรณ์การศึกษา และประสานหน่วยงานที่เกี่ยวข้องในพื้นที่ช่วยเหลือดูแลเรื่องการรักษาพยาบาลของเด็กหญิงดังกล่าวอย่างต่อเนื่อง และเรื่องการศึกษาในระยะยาว อีกทั้ง ร่วมกันหาแนวทางการช่วยเหลือเรื่องสวัสดิการสังคมที่เหมาะสม อาทิ ให้คําแนะนําปรึกษาแก่ผู้เป็นแม่ในเรื่องการส่งเสริมการประกอบอาชีพ เพื่อสร้างรายได้ที่เพียงพอและมั่นคงในระยะยาวต่อไป
พลตํารวจเอก อดุลย์กล่าวต่อไปว่า สําหรับกรณีเด็กหญิงวัย 12 ปี เป็นเด็กเรียนดีมาก ครอบครัวมีฐานะยากจน อาศัยอยู่กับแม่วัย 41 ปี ที่มีอาชีพเก็บของเก่าขาย และยายแก่ชราวัย 65 ปี ที่มีโรคประจําตัวหลายโรครุมเร้า ซึ่งทั้ง 3 ชีวิต อาศัยในบ้านไม้สภาพเก่าทรุดโทรมใกล้ผุพัง ที่อําเภอเมือง จังหวัดเชียงใหม่ นั้น ตนได้กําชับให้พัฒนาสังคมและความมั่นคงของมนุษย์จังหวัดเชียงใหม่ (พมจ.เชียงใหม่) พร้อมหน่วยงานที่เกี่ยวข้องในพื้นที่สังกัดกระทรวง การพัฒนาสังคมฯ เร่งลงพื้นที่เพื่อตรวจสอบข้อเท็จจริง และประเมินทางสังคมของครอบครัวดังกล่าว เพื่อให้การช่วยเหลือในเบื้องต้นตามภารกิจด้านเด็กและผู้สูงอายุของกระทรวงการพัฒนาสังคมฯ พร้อมมอบสิ่งของเครื่องใช้ ที่จําเป็น อุปกรณ์การศึกษา อีกทั้ง ประสานหน่วยงานที่เกี่ยวข้องในพื้นที่ช่วยเหลือดูแลเรื่องการศึกษาของเด็กหญิงดังกล่าวในระยะยาว การรักษาพยาบาลอาการป่วยของผู้เป็นยายอย่างต่อเนื่อง และการปรับปรุงสภาพที่อยู่อาศัย ให้ถูกสุขลักษณะ มีความมั่นคง ปลอดภัย และเหมาะสม นอกจากนี้ ให้คําแนะนําปรึกษาแก่ผู้เป็นแม่ในเรื่องการส่งเสริมการประกอบอาชีพ เพื่อสร้างรายได้ที่เพียงพอและมั่นคงสามารถเลี้ยงดูครอบครัวได้
พลตํารวจเอก อดุลย์กล่าวเพิ่มเติมว่า ในส่วนกรณีชายวัย 49 ปี ซึ่งเป็นนักการภารโรงของโรงเรียนแห่งหนึ่ง ได้ก่อเหตุข่มขืนกระทําชําเราเด็กสาววัย 15 ปี มานานเกือบ 5 ปี โดยทางผู้เป็นแม่ได้พาลูกสาวเข้าแจ้งความกับเจ้าหน้าที่ตํารวจแล้ว ที่อําเภอท่าพระ จังหวัดขอนแก่น นั้น ตนได้กําชับให้พัฒนาสังคมและความมั่นคงของมนุษย์จังหวัดขอนแก่น (พมจ.ขอนแก่น) พร้อมหน่วยงานที่เกี่ยวข้องในพื้นที่สังกัดกระทรวงการพัฒนาสังคมฯ เร่งลงพื้นที่เพื่อตรวจสอบข้อเท็จจริงและประเมินทางสังคมของครอบครัวดังกล่าว เพื่อให้การช่วยเหลือในเบื้องต้นตามภารกิจด้านเด็ก ของกระทรวงการพัฒนาสังคมฯ พร้อมเร่งเยียวยาฟื้นฟูสภาพจิตใจของเด็กสาวผู้เสียหายอย่างใกล้ชิด เพื่อให้สามารถกลับมาใช้ชีวิตได้อย่างปกติในสังคม พร้อมร่วมกันหาแนวทางการช่วยเหลือในระยะยาวต่อไป